अब तो आतंकवादी घटनाओं ने पूरे देश को अपनी गिरफ्त में ले लिया है। चारों तरफ असुरक्षा का माहौल है। कब कहाँ अगला विस्फोट हो जाए किसी को मालूम नहीं। बम विस्फोट वाली घटनाएँ पहले से ज्यादा होने लगी हैं। पहले पाकिस्तानी, फिर बंगलादेशी आतंकवादी संगठनों की और अब 'सिमी' की लिप्तता इनमें बताई जाती रही है। लेकिन ठीक से किसी को नहीं मालूम। संचार माध्यम पुलिस की ही बताई बातों को परोसते हैं। जो मुस्लिम युवक आरोपी के रूप में पकड़े जाते है उनके खिलाफ सिवाए पुलिस हिरासत में लिए गए उनके इकबालिया बयान के कोई ठोस सबूत नहीं होता। जिसकी वजह से कुछ बरी भी हो गए। किन्तु ज्यादातर सौभाग्यशाली नहीं होते और उन्हें वर्षों कारावास में बिताना पड़ता है।